Δημοσίευση του ενιαίου εγγράφου που τροποποιήθηκε ύστερα από την έγκριση τροποποίησης ήσσονος σημασίας σύμφωνα με το άρθρο 53 παράγραφος 2 δεύτερο εδάφιο του κανονισμού (ΕΕ) αριθ. 1151/2012

(2019/C 409/11)

Η Ευρωπαϊκή Επιτροπή ενέκρινε την παρούσα τροποποίηση ήσσονος σημασίας σύμφωνα με το άρθρο 6 παράγραφος 2 τρίτο εδάφιο του κατ’ εξουσιοδότηση κανονισμού (ΕΕ) αριθ. 664/2014 της Επιτροπής (1).

Η αίτηση έγκρισης της εν λόγω τροποποίησης ήσσονος σημασίας είναι διαθέσιμη στη βάση δεδομένων DOOR της Επιτροπής.

ΕΝΙΑΙΟ ΕΓΓΡΑΦΟ

«ANONA DA MADEIRA»

Αριθ. ΕΕ: PDO-PT-0082-AM01 — 5.4.2019

ΠΟΠ (X) ΠΓΕ ( )

1. Ονομασία(-ες)

«Anona da Madeira»

2. Κράτος μέλος ή τρίτη χώρα

Πορτογαλία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.6. Φρούτα, λαχανικά και δημητριακά, νωπά ή μεταποιημένα

3.2. Περιγραφή του προϊόντος για το οποίο ισχύει η ονομασία υπό 1

Λαμβάνουν την ονομασία «ANONA DA MADEIRA» νωποί καρποί του είδους Annona cherimola Mill. των διαφόρων ποικιλιών που απαντούν στην αυτόνομη περιφέρεια της Μαδέρας, οι οποίοι παράγονται, συσκευάζονται και επισημαίνονται σύμφωνα με τις αντίστοιχες προδιαγραφές προϊόντος.

Ο καρπός «ANONA DA MADEIRA» έχει χαρακτηριστική καρδιοειδή μορφή και επιφάνεια περισσότερο ακανόνιστη στη βάση του καρπού, στην ένωση με κάθε ύπερο, από ό, τι στην κορυφή. Η επιδερμίδα είναι σχετικά λεία ή παρουσιάζει μικρές κωνικές προεξοχές. Ο φλοιός είναι λεπτός και εύθραυστος. Ανάλογα με την ποικιλία, το χρώμα μπορεί να είναι ανοιχτό πράσινο, πρασινοκίτρινο ή χαλκοπράσινο. Ο αριθμός των σπόρων ποικίλλει μεταξύ 6 και 9 ανά 100 g σάρκας και ο βαθμός Brix (°Bx) κυμαίνεται μεταξύ 17,5 και 21. Το μέγεθος των ανονών (που προσδιορίζεται με τη ζύγιση του καρπού) κυμαίνεται μεταξύ 100 g και 2 kg.

Η σάρκα της «ANONA DA MADEIRA» είναι λευκή, κρεμώδης και χυμώδης. Έχει υπόξινη και λεπτή γεύση και έντονο άρωμα.

3.3. Ζωοτροφές (αποκλειστικά για τα προϊόντα ζωικής προέλευσης)

—

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Παραγωγή των φρούτων, συσκευασία.

3.5. Ειδικοί κανόνες σχετικά με τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Λόγω των ιδιαίτερων χαρακτηριστικών της ανόνης (ευαλλοίωτος καρπός με μικρή περίοδο διατήρησης) και της γεωγραφικής περιοχής (νησί που βρίσκεται στον Ατλαντικό Ωκεανό), η συσκευασία πρέπει να εκτελείται εντός της γεωγραφικής περιοχής παραγωγής.

Ο καρπός «ANONA DA MADEIRA» πρέπει να είναι ολόκληρος, υγιής (χωρίς αλλοιώσεις οφειλόμενες σε επιβλαβείς οργανισμούς ή ασθένειες), απαλλαγμένος από ορατές ξένες ύλες, ξένες οσμές και/ή φθορές λόγω κακής συντήρησης με ψύξη. Ο ποδίσκος πρέπει να περιορίζεται στην επιφάνεια του καρπού, χωρίς όμως η κοπή να επηρεάζει το σημείο πρόσφυσης. Ο καρπός, ο οποίος πρέπει να βρίσκεται σε κατάλληλο βαθμό ωρίμασης, δεν πρέπει να καλύπτεται από κηλίδες που οφείλονται στην έκθεση στον ήλιο σε ποσοστό άνω του 10 % της επιφάνειάς του.

Η ταξινόμηση και η παρουσίαση του καρπού «ANONA DA MADEIRA» πρέπει να συμφωνούν με τις κατηγορίες ποιότητας και μεγέθους (και τα αντίστοιχα όρια ανοχής) που αναφέρονται στην «Recomendação Técnica relativa à Qualidade Comercial da Anona da Madeira» («Τεχνική σύσταση σχετικά με την εμπορική ποιότητα της Anona da Madeira»), η οποία εγκρίθηκε με το διάταγμα αριθ. 287/2018 της 24ης Αυγούστου (RECOMENDAÇÃO TÉCNICA).

3.6. Ειδικοί κανόνες σχετικά με την επισήμανση του προϊόντος στο οποίο αναφέρεται η καταχωρισμένη ονομασία

Η επισήμανση ακολουθεί τους κανόνες της «RECOMENDAÇÃO TÉCNICA». Ειδικότερα, κάθε συσκευασία πρέπει να φέρει στο εξωτερικό της, στο ίδιο οπτικό πεδίο, ετικέτα με ευκρινείς και ανεξίτηλους χαρακτήρες που περιλαμβάνει, πέραν των πληροφοριών που απαιτούνται βάσει του νόμου, μία από τις ακόλουθες ενδείξεις: «“ANONA DA MADEIRA” – Denominação de Origem Protegida» ή «“ANONA DA MADEIRA” – DOP».

4. Συνοπτική οριοθέτηση της γεωγραφικής περιοχής

Η γεωγραφική περιοχή παραγωγής και συσκευασίας της «ANONA DA MADEIRA» είναι η νήσος Μαδέρα.

5. Δεσμός με τη γεωγραφική περιοχή

Το δέντρο της ανόνης χεριμολίας (τσεριμόγια) εισήχθη στη Μαδέρα το 1600 περίπου από κατοίκους του νησιού που επέστρεψαν από το Περού, τόπο προέλευσης του φυτού. Υπάρχουν πολυάριθμες αναφορές που τεκμηριώνουν την παρουσία του είδους Annona cherimola Mill. στη Μαδέρα. Το 1897, ο M. Grabham έγραφε στην Journal of the Jamaica Agricultural Society τα εξής: «... πολλά κτήματα στις ηλιόλουστες πλαγιές του νότιου τμήματος του νησιού, που παλαιότερα καλύπτονταν από αμπέλια, αναφυτεύονται πλέον συστηματικά με τσεριμόγια. Το βάρος των καρπών κυμαίνεται από τρεις έως οκτώ λίβρες ενώ σε εξαιρετικές περιπτώσεις μπορεί να ξεπεράσει τις 16 λίβρες...». Όσον αφορά τα άριστα ιδιαίτερα χαρακτηριστικά των ανονών της Μαδέρας, ο Sarmento έγραψε, το 1945, τα εξής: «Διέτρεξα τους τέσσερις τόμους του εκτενούς έργου General History of the Dichlamydeous Plants του βοτανολόγου και ανθοκόμου George Dom. Από τα 47 είδη και μερικές ποικιλίες του γένους Anona που περιγράφονται από τον συγγραφέα, κανένα δεν συγκρίνεται με εκείνα που τελειοποιήθηκαν χάρη στο ευνοϊκό μας κλίμα, σε τέτοιο βαθμό που ξεπέρασαν όλα τα άλλα.»«Πράγματι, κανένα άλλο μέρος, εκτός από τη Μαδέρα, δεν προσέφερε στο δέντρο όλες τις ιδανικές συνθήκες ανάπτυξης: έναν τέλειο συνδυασμό φωτός, θερμότητας, εδάφους και υγρασίας...».

Η θέση της Μαδέρας στο σταυροδρόμι των μεγάλων οδών του θαλάσσιου εμπορίου εξηγεί το γεγονός ότι υπήρχε πάντοτε μεγάλη δραστηριότητα στο λιμάνι του Funchal. Εκεί προσέγγιζαν πολυάριθμα πλοία για να παραλάβουν προϊόντα που προορίζονταν για τις φλαμανδικές αγορές και για διάφορα λιμάνια της Μεσογείου. Από τις αρχές του 20ού αιώνα υπάρχουν αναφορές στις εξαγωγές ανόνης στη Λισαβόνα και στο Λονδίνο.

Το δέντρο ανόνη χεριμολία προτιμά τα πηλώδη, αργιλώδη και αμμώδη εδάφη, με pH μεταξύ 5,5 και 6,5, ελαφρώς ασβεστώδη και σχετικά πλούσια. Επειδή δεν αντέχει σε εδάφη κορεσμένα σε νερό, χρειάζεται αερισμένο και καλά αποστραγγισμένο έδαφος. Καθώς οι ρίζες του είναι επιφανειακές, ευδοκιμεί σε αβαθή εδάφη. Οι περισσότερες φυτείες ανόνης χεριμολίας καταλαμβάνουν εδάφη του τύπου «Cambisols» (CM), κυρίως «Humic Cambisols (CMu)», «Chromic Cambisols» (Cmx) και, σε μικρότερο βαθμό, «Phaeozems» (PH).

Το κλίμα της Μαδέρας είναι κατά κύριο λόγο εύκρατο ωκεάνιου τύπου και ποικίλλει, ανάλογα με το υψόμετρο, από ξηρό έως υγρό και από μετρίως έως πολύ βροχερό. Το βόρειο τμήμα του νησιού χαρακτηρίζεται από ισχυρότερες βροχοπτώσεις και από χαμηλότερες θερμοκρασίες. Ένα άλλο χαρακτηριστικό του τοπικού κλίματος είναι ο σχηματισμός ζώνης επίμονης ομίχλης σε διάφορα υψόμετρα (τουλάχιστον 500 μέτρων τον χειμώνα και σε ελαφρώς μεγαλύτερα υψόμετρα το καλοκαίρι).

Η μέση ετήσια θερμοκρασία του αέρα κυμαίνεται μεταξύ της ισοθερμικής καμπύλης των 17,5 °C στις ακτές (με τιμές υψηλότερες στο νότιο τμήμα του νησιού από ό, τι στο βόρειο) και τιμών γύρω στους 9 °C στα οροπέδια και στις κορυφές που βρίσκονται στο κέντρο της νήσου. Η μέση ετήσια υγρασία κυμαίνεται μεταξύ 55 % στα πεδινά του νησιού και 90 % στις ζώνες όπου σχηματίζεται ομίχλη· πάνω από τις ζώνες αυτές, όσο αυξάνεται το υψόμετρο, η υγρασία μειώνεται σταδιακά στο 75 % περίπου. Οι ετήσιες βροχοπτώσεις αυξάνονται σημαντικά με το υψόμετρο, από 500 mm στις νότιες ακτές ή 1 000 mm στις βόρειες ακτές έως τιμές ελαφρώς υψηλότερες των 3 200 mm στις περιοχές μεγαλύτερου υψομέτρου της ενδοχώρας.

Η ιδιαιτερότητα του εδάφους, του κλίματος και της ορεογραφίας της νήσου Μαδέρας, σε συνδυασμό με τις μεθόδους καλλιέργειας και την τεχνογνωσία του πληθυσμού προσδίδουν στον καρπό αυτό ειδικά χαρακτηριστικά που συνδέονται με τη γεωγραφική περιοχή προέλευσής του.

Παραπομπή στη δημοσίευση των προδιαγραφών:

(άρθρο 6 παράγραφος 1 δεύτερο εδάφιο του παρόντος κανονισμού)

https://tradicional.dgadr.gov.pt/images/prod_imagens/frescos/docs/CE_AnonaMadeiraDOP2019.pdf

(1) ΕΕ L 343 της 14.12.2012, σ. 1.